عمر مختار

**عمر مختار** (عربی: عمر المختار) لیبیا پر اطالوی قبضے کے خلاف تحریک مزاحمت کے معروف رہنما تھے۔ وہ 1858ء میں جنزور نامی گاؤں میں پیدا ہوئے۔ انھوں نے 1912ء میں لیبیا پر اٹلی کے قبضے کے خلاف اگلے 20 سال تک تحریک مزاحمت کی قیادت کی۔

## اطالوی حملہ
اکتوبر 1911ء میں اٹلی کے بحری جہاز لیبیا کے ساحلوں پر پہنچے۔ اطالوی بیڑے کے سربراہ فارافیلی نے مطالبہ کیا کہ لیبیا ہتھیار ڈال دے بصورت دیگر شہر تباہ کر دیا جائے گا۔ حالانکہ لیبیائی باشندوں نے شہر خالی کر دیا لیکن اٹلی کو ہر صورت میں حملہ کرنا تھا اور انھوں نے تین دن تک طرابلس پر بمباری کی اور اس پر قبضہ کر لیا۔ یہیں سے اطالوی قابضوں اور عمر مختیار کی زیر قیادت لیبیائی فوجوں کے درمیان میں جنگوں کا سلسلہ شروع ہو گیا۔

## گوریلا جنگ
عمر مختار جو معلم قرآن تھے صحرائی علاقوں سے بخوبی واقف تھے اور وہاں لڑنے کی حکمت عملیوں کو بھی خوب سمجھتے تھے۔ انھوں نے علاقائی جغرافیہ کے بارے میں اپنی معلومات کا اطالوی فوجوں کے خلاف بھرپور استعمال کیا۔ وہ اکثر و بیشتر چھوٹی ٹولیوں میں اطالویوں پر حملے کرتے اور پھر صحرائی علاقے میں غائب ہوجاتے۔ ان کی افواج چوکیوں، فوجی قافلوں کو نشانہ بناتی اور رسد اور مواصلات کی گذرگاہوں کو کاٹتی۔

## عقوبت گاہیں
عمر مختار کی زیر قیادت مزاحمتی تحریک کو کمزور کرنے کے لیے اطالویوں نے نئی چال چلی اور مردوں، عورتوں اور بچوں کو عقوبت گاہوں میں بند کر دیا۔ ان عقوبت گاہوں کا مقصد یہ تھا کہ مزید لیبیائی باشندوں کو عمر مختار کی مزاحمتی تحریک میں شامل ہونے سے روکا جائے۔ ان کیمپوں میں ایک لاکھ 25 ہزار باشندے قید تھے جن میں سے دو تہائی شہید ہو گئے۔

اتنی بڑی تعداد میں لوگوں کو قید کرنے کے باوجود عمر مختار کی تحریک رکی نہیں بلکہ انھوں نے اپنے ملک اور عوام کی آزادی کے لیے مسلح جدوجہد جاری رکھی۔

## گرفتاری و شہادت
تصغیر|عمر مختار کی گرفتاری کا منظر

عمر مختار کی 20 سالہ جدوجہد اس وقت خاتمے کو پہنچی جب وہ ایک جنگ میں زخمی ہوکر اطالویوں کے ہاتھوں گرفتار ہو گئے۔

اس وقت ان کی عمر 73 سال سے زیادہ تھی اور اس کے باوجود انھیں بھاری زنجیروں سے باندھا گیا اور پیروں میں بیڑیاں ڈال دی گئیں۔ ان پر تشدد کرنے والے فوجیوں نے بعد ازاں بتایا کہ جب انھیں تشدد کا نشانہ بنایا جاتا یا تفتیش کی جاتی تو وہ آنکھوں میں آنکھیں ڈال کر قرآن مجید کی آیتیں تلاوت کرتے۔

ان پر اٹلی کی قائم کردہ ایک فوجی عدالت میں مقدمہ چلایا گیا اور سزائے موت سنادی گئی۔ تاریخ دان اور دانشور ان پر عائد مقدمے اور عدالت کی غیر جانبداری کو شکوک کی نگاہ سے دیکھتے ہیں۔ ان سے جب آخری خواہش پوچھی گئی تو انھوں نے "انا للہ و انا الیہ راجعون" پڑھا۔

انھیں 16 ستمبر 1931ء کو سرعام پھانسی دے دی گئی کیونکہ اطالوی عدالت کا حکم تھا کہ عمر مختار کو پیروکاروں کے سامنے سزائے موت دی جائے۔

## صحرا کا شیر

تصغیر|فلم "صحرا کا شیر" کا سرورق

آج کل ان کی شکل لیبیا کے 10 دینار کے نوٹ پر چھپی ہوئی ہے جبکہ دنیا کی سب سے بڑی فلمی صنعت ہالی ووڈ نے 1981ء میں ان کی زندگی پر ایک فلم "The Lion of Desert" یعنی "صحرا کا شیر" بنائی۔ اس فلم کے ڈائریکٹر مصطفٰی العقاد تھے۔ فلم میں عمر مختار کا کردار انتھونی کوئن نے ادا کیا۔

## حوالہ جات

زمرہ:اطالوی لیبیا
زمرہ:اطالیہ سے سزائے موت بذریعہ پھانسی پانے والے
زمرہ:اطالیہ لیبیا تعلقات
زمرہ:انیسویں صدی کی لیبیائی شخصیات
زمرہ:انیسویں صدی کے مسلمان
زمرہ:بنو ہلال
زمرہ:بیسویں صدی کی سزائے موت
زمرہ:بیسویں صدی کی لیبیائی شخصیات
زمرہ:پھانسی لگائے گئے لوگ
زمرہ:حفاظ قرآن
زمرہ:زوال استعماریت
زمرہ:سزائے موت بذریعہ پھانسی پانے والے لیبیائی
زمرہ:سزائے موت یافتہ لیبیائی شخصیات
زمرہ:سنی مسلم شخصیات
زمرہ:عثمانی عسکری شخصیات
زمرہ:فعالیت پسند آزادی
زمرہ:گوریلا جنگ نظریہ ساز
زمرہ:لیبیائی انقلابی
زمرہ:لیبیائی باغی
زمرہ:لیبیائی سنی مسلم
زمرہ:لیبیائی سیاست دان
زمرہ:لیبیائی شخصیات
زمرہ:لیبیائی مسلم
زمرہ:لیبیائی معلمین
زمرہ:مسلم جوامع
زمرہ:مسلمان شہدا
زمرہ:ویکی ڈیٹا سے مختلف مختصر وضاحت
زمرہ:1279ھ کی پیدائشیں
زمرہ:1858ء کی پیدائشیں
زمرہ:1862ء کی پیدائشیں
زمرہ:1931ء کی وفیات